ΔΕΛΤΙΟ ΤΥΠΟΥ

**Διήμερη Εκδήλωση με θέμα ‘ Επιστήμη των Πολιτών’**

*Αφιέρωμα στην Επιστήμη των Πολιτών πραγματοποιήθηκε με ομιλία την Τρίτη 8 Απριλίου 2025 και ώρα 12μμ στο Αμφιθέατρο Ιπποκράτης, Βιόπολις, και ολοκληρώθηκε με ημερήσια εκδρομή την Πέμπτη 10 Απριλίου 2025 στον Όλυμπο.*

Το **Τμήμα Βιοχημείας & Βιοτεχνολογίας** οργάνωσε διήμερο αφιέρωμα στην Επιστήμη των Πολιτών με εναρκτήρια εισήγηση από τον κ Θανάση Θεοδωρακόπουλο, Ιδρυτή του Tinycore Lab (https://www.globe.gov/web/tinycore.lab), Εκπαιδευτή GLOBE - Global Learning and Observations to Benefit the Environment.

Στις 10 Απριλίου 2025 πραγματοποιήθηκε ημερήσια εκδρομή των συμμετεχόντων στον Όλυμπο. Έγινε επίδειξη λήψης μετρήσεων κατά τα πρότυπα του προγράμματος Επιστήμης από Πολίτες, GLOBE, σε φοιτητές του Τμήματος Βιοχημείας και Βιοτεχνολογίας του Πανεπιστημίου Θεσσαλίας. Ο διδάσκων και συμμετέχων του προγράμματος Θανάσης Θεοδωρακόπουλος, μαζί με ενεργά μέλη της δράσης και του Ορειβατικού Συλλόγου Λιτοχώρου, Μαρία Καραβά και Αναστάσιου Νίκα, επέδειξαν τον σχετικό εξοπλισμό και τις διαδικασίες συλλογής δεδομένων του προγράμματος GLOBE στο πεδίο. Οι περιοχές επίσκεψης συμπεριέλαβαν τα όρια του Λιτοχώρου και την περιοχή του εξωκλησιού του Αγ. Ιωάννη πλησίον του Λιτοχώρου.

Είκοσι συνολικά φοιτητές παρακολούθησαν τις διαδικασίες λήψης μετρήσεων θερμοκρασίας, σχετικής υγρασίας, κατακρημνίσεων, ατμοσφαιρικής πίεσης, θερμοκρασίας και pH εδάφους, άνθισης δασικών ειδών, αλλά και εκτίμησης δασικής βιομάζας (προς εκτίμηση ολικού άνθρακα). Οι μετρήσεις περιλάμβαναν όσο χειρωνακτικές αναλύσεις όσο και αναλύσεις βασιζόμενες σε εύχρηστο λογισμικό που είναι διαθέσιμο για συσκευές «έξυπνων» συσκευών κινητών τηλεφώνων μέσω του προγράμματος GLOBE, π.χ. την εφαρμογή “GLOBE observer”. Υπήρξε ενεργή συμμετοχή των φοιτητών στην λήψη των μετρήσεων και ανταλλαγή πληροφοριών για συμμετοχή των φοιτητών σε μελλοντικές δράσεις της ομάδας των ερευνητών του Λιτοχώρου.

Η δράση ήταν ανοικτή στην ακαδημαϊκή κοινότητα και το ευρύ κοινό.